ສປປ ລາວ ສະເໜີຕໍ່ UNESCO ໃຫ້​ພູ​ຫີນ​ໜາມ​ໜໍ່​ ​ເປັນ​ມໍລະດົກ​ໂລກ ​ດ້ານ​ທຳ​ມະ​ຊາດ
​ພູ​ຫີນ​ໜາມ​ໜໍ່​ ເປັນ​ເຂດ​ທີ່​ຍັງ​ມີ​ທຳ​ມະ​ຊາດ ​ທີ່​ສວຍ​ງາມ​ ແລະ​ປົກ​ຫຸ້ມ​ດ້ວຍ​ປ່າ​ໄມ້ ​ຍ່າງ​ໜາ​ແໜ້ນ ໃນ​ພື້ນ​ທີ່​ກ້ວາງ ທັງ​ຍັງເປັນ​ແຫຼ່ງ ທີ່ຢູ່​ອາ​ໄສ​ຂອງ​ຊ້າງ​ປ່າ ຈຳນວນ​ຫຼາຍ​ຮ້າຍ​ຕົວ.
ທາງການລາວ ຈັດທຳແຜນການນຳສະເໜີຕໍ່ ອົງການ UNESCO ເພື່ອໃຫ້ຮັບຮອງເອົາ ປ່າສະຫງວນແຫ່ງຊາດພູຫີນໜາມໜໍ່ໃນແຂວງຄຳມ່ວນໃຫ້ຢູ່ໃນບັນຊີມໍລະດົກດ້ານ ທຳມະຊາດໃຫ້ໄດ້ພາຍໃນປີ 2019 ຊົງຣິດ ໂພນເງິນ ມີລາຍງານຈາກບາງກອກ ທ່ານທອງໃບ ໂພທິສານ ຫົວໜ້າກົມມໍລະດົກ ກະຊວງຖະແຫຼງຂ່າວ-ວັດທະນະທຳ ແລະທ່ອງທ່ຽວໃຫ້ການຍືນຍັນວ່າການກະກຽມວຽກງານໃນດ້ານຕ່າງໆ ເພື່ອສະເໜີ ໃຫ້ອົງການ UNESCO ພິຈາລະນາແລະຮັບຮອງເຂດປ່າສະຫງວນແຫ່ງຊາດພູຫີນ ໜາມໜໍ່ໃນແຂວງຄຳມ່ວນຂອງລາວ ໃຫ້ຢູ່ໃນບັນຊີມໍລະດົກດ້ານທຳມະຊາດນັ້ນ ໄດ້ສຳເລັດໃນຂັ້ນເບື້ອງຕົ້ນແລ້ວ ໂດຍຄາດວ່າຈະສາມາດນຳສະເໜີເອກກະສານ ສຳຄັນຕ່າງໆ ເຖິງ ອົງການ UNESCO ໄດ້ຢ່າງເປັນທາງການພາຍໃນປີ 2019 ຢ່າງຊ້າ ທ່ານທອງໃບ ເຊື່ອໝັ່ນວ່າ ມີໂອກາດສູງທີ່ ອົງການ UNESCO ຈະຮັບຮອງເຂດປ່າ ສະຫງວນແຫ່ງຊາດພູຫີນໜາມໜໍ່ຂອງລາວໃຫ້ເປັນມໍລະດົກໂລກດ້ານທຳມະຊາດ ເນື່ອງຈາກເປັນເຂດທີ່ຍັງມີທຳມະຊາດທີ່ສວຍງາມແລະປົກຫຸ້ມດ້ວຍປ່າໄມ້ຍ່າງ ໜາແໜ້ນໃນພື້ນທີ່ກ້ວາງກວ່າ 82,000 ເຮັກຕາ ທັງກໍຍັງ ເປັນແຫຼ່ງທີ່ຢູ່ອາໄສຂອງ ຊ້າງປ່າຈຳນວນຫຼາຍຮ້າຍຕົວ ແລະສັດປ່າຫຼາກຫຼາຍຊະນິດອີກດ້ວຍ ແຕ່ຢ່າງໃດກໍຕາມ ທາງການລາວ ກໍຍັງບໍ່ສາມາດກຳໜົດເວລາທີ່ຊັດເຈນໄດ້ວ່າ ອົງການ UNESCO ຈະໄດ້ມີການພັດທະນາຕາມການສະເໜີຂອງລາວ ດັ່ງກ່າວ ໄດ້ເມື່ອໃດ ຊຶ່ງກໍເຊັ່ນດຽວກັນກັບການທີ່ຈະນຳສະເໜີໃຫ້ ອົງການ UNESCO ພິຈາລະນາຮັບຮອງເອົາທົ່ງໄຫຫີນໃນແຂວງຊຽງແຂວງໃຫ້ເປັນມໍລະດົກໂລກນັ້ນ ກໍໄດ້ເລື່ອນມາແລ້ວຫຼາຍຄັ້ງ ເພາະວ່າທາງການລາວຍັງຈະຕ້ອງທຳການສຶກສາ ໃນລາຍອຽດເພື່ອກຳໜົດແຜນການອະນຸລັກເຂດທົ່ງໄຫຫີນ ໃຫ້ໄດ້ຕາມເງື່ອນໄຂ ທີ່ອົງການ UNESCO ກຳໜົດໄວ້ໃນທຸກດ້ານເສີຍກ່ອນ ຍິ່ງໄປກວ່ານັ້ນ ທາງການລາວ ກໍບໍ່ສາມາດທີ່ຈະໃຫ້ການຄາດໝາຍໄດ້ວ່າ ການ ສຶກສາ ດັ່ງກ່າວຈະຕ້ອງໃຊ້ເວລາ ໃນການດຳເນີນການຈົນເຖິງເມື່ອໃດແທ້ ເນື່ອງ ຈາກວ່າໄຫຫີນທີ່ມີຢູ່ 2,000 ໜ່ວຍນັ້ນ ບໍ່ໄດ້ຕັ້ງຢູ່ໃນບໍລິເວນດຽວກັນ ຈຶ່ງເຮັດໃຫ້ ຕ້ອງໃຊ້ເວລາໃນການເກັບກຳຂໍ້ມູນແລະຂຶ້ນທະບຽນໄຫຫີນ ທຸກໜ່ວຍຢ່າງລະອຽດ ແລະການທີ່ໃຫ້ໄຫຫີນຕັ້ງຢູ່ຢ່າງກະແຈກກະຈາຍກັນ ກໍຍັງເຮັດໃຫ້ຍາກຕໍ່ການ ອະນຸລັກໄດ້ຢ່າງທົ່ວເຖິງອີກດ້ວຍ ແຕ່ຢ່າງໃດກໍຕາມ ເພື່ອເປັນການເຮັດໃຫ້ສະດວກຕໍ່ການເກັບກຳຂໍ້ມູນແລະການ ຄຸ້ມຄອງຮັກສາເຂດທົ່ງໄຫຫີນດັ່ງກ່າວ ທາງການລາວ ກໍໄດ້ເລືອກເອົາສະເພາະ 11 ເຂດເທົ່ານັ້ນທີ່ຈະສະເໜີໃຫ້ເປັນມໍລະດົກໂລກ ໂດຍຄາດວ່າ ຈະສາມາດນຳສະເນີ ຕໍ່ອົງການ UNESCO ໄດ້ໃນຕົ້ນປີ 2018 ກໍຄືກ່ອນການນຳສະເໜີເຂດປ່າສະຫງວນ ແຫ່ງຊາດພູຫີນໜາມໜໍ່ນັ້ນເອງ ດັ່ງທີ່ທ່ານທອງໃບ ໄດ້ໃຫ້ການຢືນຢັນວ່າ: ຍິ່ງໄປກວ່ານັ້ນ ການທີ່ທາງລາວມີງົບປະມານຢ່າງຈຳກັດ ກໍຍັງຖືເປັນອີກບັນຫານຶ່ງ ທີ່ສົ່ງຜົນກະທົບເຮັດໃຫ້ການດຳເນີນງານສາມາດຈັດຕັ້ງປະຕິບັດໄດ້ຢ່າງຊັກຊ້າ ສະນັ້ນ ຈຶ່ງເຮັດໃຫ້ທາງການລາວຕ້ອງການຄວາມຊ່ອຍເຫຼືອດ້ານງົບປະມານຢ່າງພຽງພໍ ທັງສຳຫຼັບການສຶກສາດັ່ງກ່າວແລະການພັດທະນາພື້ນຖານໂຄງລ່າງຕ່າງໆ ດ້ວຍນັ້ນ ທາງດ້ານທ່ານຄຳເພັດ ພົມມະດວງໄກສອນ ຫົວໜ້າແຜນການຄະແຫຼງຂ່າວແລະ ທ່ອງທ່ຽວແຊວງຊຽງແຂວງ ໄດ້ຢືນຢັນວ່າ ການກະກຽມແຜນການທີ່ຈະສະເໜີຕໍ່ ອົງການ UNESCO ເພື່ອໃຫ້ການຮັບຮອງເຂດທົ່ງໄຫຫີນເປັນມໍລະດົກໂລກນັ້ນ ໄດ້ຄືບໜ້າໄປຫຼາຍແລ້ວ ໂດຍໄດ້ມີການຄຸ້ມຄອງແລະຂຶ້ນທະບຽນໄຫຫີນໄດ້ແລ້ວ ຫຼາຍກວ່າ 2,000 ໜ່ວຍ ໃນ 70 ກວ່າພື້ນທີ່ ແຕ່ຢ່າງໃດກໍຕາມ ທາງການແຊວງຊຽງຂວາງ ກໍຍັງບໍ່ມີກຳໜົດທີ່ຊັດເຈນວ່າ ຈະສາມາດຍື່ນຂໍ່ສະເໜີ ດັ່ງກ່າວ ຕໍ່ອົງການ UNESCO ໄດ້ເມື່ອໃດ ເນື່ອງຈາກ ຍັງຈະຕ້ອງດຳເນີນການສຳລວດເພື່ອລົງທະບຽນໄຫຫີນທີ່ເຫຼືອໃນອີກ 50 ກວ່າ ພື້ນທີ່ໃຫ້ແລ້ວສະເລັດເສີຍກ່ອນແລະພ້ອມກັນນີ້ ກໍຍັງຈະຕ້ອງສຶກສາອົບຮົມປະຊາຊົນ ລາວເພື່ອໃຫ້ການຮ່ວມມືເຂົ້າໃນການຄຸ້ມຄອງໄຫຫີນດ້ວຍ